**Ministru kabineta noteikumu projekta “Grozījumi Ministru kabineta** **2005. gada 8. novembra noteikumos Nr. 837 “Noteikumi par mobilizācijas gatavības pārbaudēm un mobilizācijas mācībām”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Netiek aizpildīts saskaņā ar Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 5.1. apakšpunktu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2005. gada 8. novembra noteikumos Nr. 837 “Noteikumi par mobilizācijas gatavības pārbaudēm un mobilizācijas mācībām”” (turpmāk – projekts) izstrādāts pēc Aizsardzības ministrijas iniciatīvas, lai papildinātu, uzlabotu, vienkāršotu un efektivizētu esošo tiesisko regulējumu par mobilizācijas gatavības pārbaužu un mobilizācijas mācību rezultātā valsts un pašvaldību iestādēm, juridiskajām personām un iedzīvotājiem nodarīto zaudējumu atlīdzināšanas procesu.  Projekta izstrāde nepieciešama, lai papildinātu atlīdzināmo zaudējumu un kaitējumu veidu uzskaitījumu, tādējādi aptverot visus iespējamos zaudējumu un kaitējuma gadījumus, par kuriem iestāde, kas organizējusi mobilizācijas gatavības pārbaudes vai mobilizācijas mācības nes atbildību un uzņemas to atlīdzināšanas pienākumu.  Tāpat ar projektu paredzēts precizēt un vienkāršot zaudējumu atlīdzināšanas procesu, sinhronizējot to ar Administratīvā procesa likumā noteikto administratīvā akta izdošanas procedūru, izslēdzot starplēmuma stadiju (eksperti vai izvērtēšanas komisija) pirms administratīvā akta izdošanas.  Vienlaikus ar projektu veikti redakcionāla rakstura precizējumi un novērsta tiesību normu dublēšana.  Projekta spēkā stāšanās paredzēta normatīvajos aktos noteiktajā vispārējā kārtībā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2005. gada 8. novembra noteikumi Nr. 837 “Noteikumi par mobilizācijas gatavības pārbaudēm un mobilizācijas mācībām” (turpmāk – MK noteikumi) precīzi nosaka, par kādiem zaudējumu veidiem iestāde to faktiskajā zaudējumu apmērā atlīdzina izdevumus, proti, tie ir ārstniecības pakalpojumi un transporta pakalpojumi, mācībās izmantoto materiāltehniskajiem līdzekļiem nodarītie bojājumi vai zudusī vērtība, kā arī trešās personas mantai nodarītie bojājumi vai zudusī vērtība. No minētā uzskaitījuma ir redzams, ka atlīdzināmo zaudējumu veidi ir ierobežoti, kam nav rodams tiesisks pamatojums un ko apliecina mobilizācijas gatavības pārbaudēs un mobilizācijas mācībās gūtā pieredze, ka šis atlīdzināmo zaudējumu uzskaitījums ir nepietiekošs jeb pārāk šaurs. Šādu iemeslu dēļ ar projektu tiek neierobežoti paplašināts pakalpojumu veidu uzskaitījums, kas varētu tikt izmantots mobilizācijas gatavības pārbaudēs vai mobilizācijas mācībās un par kuriem aprēķinātu un atlīdzinātu radītos zaudējumus. Tāpat projektā kā pilnīgi jauna kategorija tiek iekļauta veselībai nodarītā kaitējuma kategorija, kas nodarīta mobilizācijas pieprasījuma izpildē iesaistītās personas vai trešās personas veselībai.  Šobrīd MK noteikumi nosaka komplicētu divpakāpju kārtību, kādā persona piesaka zaudējumu atlīdzināšanas pieteikumu un iestāde to izskata. Šāda kārtība ir pārmērīgi birokratizēta un laikietilpīga, kas nav attaisnojams ar sasniedzamajiem mērķiem – faktiski esošu zaudējumu ātru atlīdzināšanu personai.  Lai nodrošinātu visaptverošu, efektīvāku un ātrāku pieteikumu par mobilizācijas gatavības pārbaudēs un mobilizācijas mācībās radušos zaudējumu atlīdzināšanu izskatīšanu, nepieciešams veikt grozījumus MK noteikumos, nosakot vienkāršotāku pieteikumu iesniegšanas un izskatīšanas kārtību, uzsverot personas pienākumu iesniegt pierādījumus, kas apliecina zaudējumu esamību un to apmēru, proti, pierādījumu, kas apliecina zaudējuma vai kaitējuma faktisko esamību un apmēru.  Projekts paredz šādas izmaiņas pašreizējā regulējumā:  1. Iestāde, kas organizējusi mobilizācijas gatavības pārbaudes vai mobilizācijas mācības un uz mobilizācijas pieprasījuma pamata iesaistījusi šo mācību un pārbaužu izpildē privātpersonas īpašumu un tās valdījumā esošos materiālos resursus, kā arī izmantojusi privātpersonas sniegtos pakalpojumus, atlīdzina minētajai privātpersonai faktiskos zaudējumus ļoti plašā spektrā – par visiem iespējamiem pakalpojuma veidiem, izlietotiem, bojātiem vai iznīcinātiem materiāliem resursiem, īpašuma bojāšanu vai iznīcināšanu, kā arī mobilizācijas pieprasījuma izpildē iesaistītās personas veselībai nodarīto kaitējumu.  Tāpat grozījumi paredz, ka iestāde, kas organizējusi mobilizācijas gatavības pārbaudes vai mobilizācijas mācības, atlīdzina trešajai personai, kas tieši nav iesaistīta mobilizācijas pieprasījuma izpildē, zaudējumus, kas radušies tās īpašumam vai mantai nodarīto bojājumu vai iznīcināšanas rezultātā, kā arī tās veselībai nodarītā kaitējuma ietekmē. Trešā persona projekta izpratnē ir persona, kura nav sniegusi mobilizācijas pieprasījumā noteiktos pakalpojumus, un kuras īpašums vai valdījumā esošie materiāli resursi nebija iesaistīti mobilizācijas pieprasījuma izpildē.  Jāpiebilst, ka projekts neatrunā zaudējumu un veselībai nodarītā kaitējuma atlīdzināšanu mobilizācijas gatavības pārbaudēs vai mobilizācijas mācībās iesaistītajiem karavīriem un zemessargiem, jo to regulē Valsts un pašvaldību institūciju amatpersonu un darbinieku atlīdzības likuma 21. un 33. pants, Latvijas Republikas Zemessardzes likuma 34. panta devītā daļa un uz šo normu pamata izdotie Ministru kabineta noteikumi.  2. Pieteikumu par mobilizācijas gatavības pārbaudēs vai mobilizācijas mācībās nodarīto zaudējumu atlīdzināšanu (turpmāk – pieteikums) izskata iestāde, kas organizējusi minētās pārbaudes vai mācības, vai tās izveidota izvērtēšanas komisija, atstājot iestādes vadītājam brīvu izvēli, kādā veidā šos pieteikumus skatīt. Šādā konstrukcijā tiek saglabāta iespēja piesaistīt ekspertus lēmuma pieņemšanas procesā, bet ne kā obligāta prasība, ņemot vērā to, ka vienkāršu un tipveida zaudējumu izskatīšanas gadījumā nav nepieciešamas speciālas zināšanas, kuras būtu noteiktas jomas speciālistam vai ekspertam.   1. Pieteikuma iesniedzējs brīvā formā projekta piedāvātā 13. un 13.¹ pielikuma ietvaros apraksta tam radītos zaudējumus vai veselībai nodarīto kaitējumu, norāda uz cēloņsakarību ar mobilizācijas gatavības pārbaudēm vai mobilizācijas mācībām, kā arī sniedz zaudējumu aprēķinu. Pieteikumam pievieno dokumentus, kas apliecina zaudējumu aprēķinu.   Zaudējumu un kaitējuma tiesisko pamatu un apmēru pierāda ar [Administratīvā procesa likumā](https://m.likumi.lv/ta/id/55567-administrativa-procesa-likums) noteiktajiem pierādīšanas līdzekļiem. Personai ir pienākums iesniegt pārliecinošus, atbilstošus un pietiekamus pierādījumus, kas apstiprina pieteikumā norādīto cēloņsakarību un konkrēto zaudējumu vai kaitējuma esamību, kā arī to novērtējumu materiālā izteiksmē. Pierādījumi iesniedzami atbilstoši nodarīto zaudējumu vai kaitējuma specifikai, raksturojot konkrētās zaudējumu pozīcijas un to izmaksas, kas loģiski noved pie pieprasītā zaudējuma kopējā apmēra.  Piemēram, ja mobilizācijas gatavības pārbaudes vai mobilizācijas mācību laikā nodarīts kaitējums personas veselībai, pieteikumam būtu jāpievieno:  - dokumenti, kas apstiprina veselībai nodarītā kaitējuma esamību, smagumu un saistību ar mobilizācijas gatavības pārbaudi vai mobilizācijas mācībām (t. sk. ārstniecības iestādes izraksts/epikrīze, ārsta speciālista (konsultanta) atzinums, ārstniecības iestādes izziņa vai Valsts tiesu medicīnas ekspertīžu centra slēdziens par veselības bojājuma smaguma pakāpi, Veselības un darbspēju ekspertīzes ārstu valsts komisijas izziņa par invaliditāti (ja veselības bojājuma rezultātā noteikta invaliditāte),  - ārstniecības izdevumus apliecinoši personificēti attaisnojuma dokumenti, kas apliecina izmaksas par ārstniecības personu sniegtajām konsultācijām, medicīniskajām manipulācijām, izmeklējumiem, zāļu un medicīnisko ierīču iegādi un medicīnisko rehabilitāciju (čeki, kvītis), kā arī medicīnas dokumenti, kas pamato saņemtos veselības aprūpes pakalpojumus, zāļu vai medicīnas ierīču iegādi (ārstniecības iestādes izraksts/epikrīze, ārsta speciālista (konsultanta) atzinums, recepte).  Lēmums par atlīdzinājuma piešķiršanu tiks pieņemts, ievērojot Valsts pārvaldes iestāžu nodarīto zaudējumu atlīdzināšanas likumā noteiktos zaudējumu un kaitējuma apmēra noteikšanas principus un kritērijus. Atlīdzinājuma piešķiršanai nepieciešams konstatēt tiešu cēloņsakarību starp personai nodarītajiem zaudējumiem vai kaitējumu un mobilizācijas gatavības pārbaudi vai mobilizācijas mācībām, kā arī no personas iesniegtajiem dokumentiem konstatēt zaudējumu vai kaitējuma faktisko esamību un apmēru. Tāpat tiks vērtēta arī cietušās personas iespējamā līdzatbildība. |
| 3. | Projekta izstrādē iesaistītās institūcijas un publiskas personas kapitālsabiedrības | Nacionālie bruņotie spēki. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz iestādēm, kas organizē mobilizācijas gatavības pārbaudes vai mobilizācijas mācības, kā arī uz privātpersonām, kas tiešā veidā caur mobilizācijas pieprasījumiem un netiešā veidā ir pakļautas zaudējumu rašanās riskam šo pārbaužu vai mācību rezultātā. |
| 2. | Tiesiskā regulējuma ietekme uz tautsaimniecību un administratīvo slogu | Projekts samazinās administratīvo slogu iestādēm, kas organizē mobilizācijas gatavības pārbaudes vai mobilizācijas mācības, jo ar projektā iekļauto regulējumu ir vienkāršota zaudējumu atlīdzināšanas kārtība, proti, zaudējumu atlīdzināšanas pieprasījumu izskatīšana notiks tikai vienā līmenī iestādē, kas organizējusi mobilizācijas gatavības pārbaudes vai mobilizācijas mācības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par Noteikumu projektu tika informēta sabiedrība, informāciju publicējot Aizsardzības ministrijas tīmekļa vietnē, adrese: [www.mod.gov.lv](http://www.mod.gov.lv).  Pēc Noteikumu projekta izsludināšanas Valsts sekretāru sanāksmē tas ir pieejams Ministru kabineta tīmekļa vietnē, adrese: [www.mk.gov.lv](http://www.mk.gov.lv). |
| 2. | Sabiedrības līdzdalība projekta izstrādē | Noteikumu projekts 2019. gada 15. jūlijā tika publicēts Aizsardzības ministrijas tīmekļvietnē, adrese: [www.mod.gov.lv](http://www.mod.gov.lv), sadaļā “Sabiedrības līdzdalība”, lūdzot sniegt priekšlikumus par Noteikumu projektu līdz 2019. gada 30. jūlijam. |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija, Nacionālie bruņotie spēki. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpildes rezultātā netiks izveidotas jaunas institūcijas un netiks likvidētas vai reorganizētas esošās institūcijas. |
| 3. | Cita informācija | Noteikumu projekta izpildi iesaistītās iestādes nodrošinās tām piešķirto valsts budžeta līdzekļu ietvaros. |

Ministru prezidenta biedrs,MinistruMMMMYt

aizsardzības ministrs Artis Pabriks

I. Gulbe, 67335127,

[ieva.gulbe@mod.gov.lv](mailto:ieva.gulbe@mod.gov.lv)

I.Šamarina, 67335148

irina.samarina@mod.gov.lv